### Beslutninger

Rådmanden for Magistratsafdelingen for Teknik og Miljø besvarede forespørgslen i byrådets møde den 19. juni 2024.

###

FORESPØRGSEL FRA EL, DD, Ole Kjær OG THURE HASTRUP

Tirsdag den 28. maj offentliggjorde Planklagenævnet en afgørelse vedrørende en klagesag over plangrundlaget for udvidelse af [adresse].

Konkret har Planklagenævnet truffet afgørelse om at ophæve Aarhus Kommunes endelige vedtagelse af lokalplan nr. 1163 og kommuneplantillæg nr. 110 til kommuneplan 2017 med tilhørende miljørapport og sammenfattende redegørelse.

Afgørelsen omhandler Aarhus Kommunes planlægning og miljøvurdering for udvidelse af [adresse]. Lokalplanen, kommuneplantillægget og tilhørende miljørapport blev vedtaget af et flertal i [adresse] d. 21. juni 2023 af Socialdemokratiet, SF, Konservative og Venstre.

Planklagenævnet ophævede planerne med tilhørende miljørapport med begrundelsen at de lider af væsentlige retlige mangler.

Som reaktion herpå indkaldte borgmesteren forligspartierne bag havneudvidelsen til forligsmøde, og meldte efter forligsmødet d. 3. juni ud, at forligspartierne nu ville afvente en afgørelse fra Trafikstyrelsen.

Dagen efter - d. 4. juni - kunne TV2 Østjylland og Din Avis Aarhus berette, at Trafikstyrelsen ikke kunne udstede tilladelse til havneudvidelsen efter havneloven, før der foreligger det nødvendige plangrundlag. Altså det direkte modsatte af, hvad borgmesteren meldte ud efter det første forligsmøde.

Efterfølgende har det også vist sig, at Miljøstyrelsen peger på en stribe fejl og mangler i den supplerende miljøkonsekvensrapport.

Borgmesteren har undervejs afholdt en række møder bag lukkede døre med partierne bag politisk aftale om havneudvidelsen og det flertal i byrådet, der vedtog den nu underkendte lokalplan 1163: Socialdemokratiet, SF, Konservative og Venstre. Til møderne har embedsmænd fra Borgmesterens Afdeling og Teknik og Miljø angiveligt også deltaget.

Hvorfor har borgmesteren ikke involveret endsige orienteret øvrige partier eller inddraget byrådet i drøftelserne om konsekvenser af afgørelserne fra Planklagenævn og styrelser eller i beslutninger truffet i den anledning?

Forligspartierne har meldt ud i medierne, at forligspartierne nu igangsætter en ekstern undersøgelse af forløbet samt at der skal nedsættes et ”krisestyringsteam, hvor eksterne juridiske og faglige kræfter skal hjælpe og understøtte den videre havneudvidelse”.

Dette forløb og disse beslutninger rejser en række spørgsmål.

Borgmesteren bedes mundtligt redegøre for følgende i byrådet:

1. Planklagenævnets afgørelse, udmeldingen fra Trafikstyrelsen samt høringssvaret fra Miljøstyrelsen

2. Hvilken betydning for embedsmænds og rådgivningsfirmaers ”alvorlige fejl” tillægger borgmesteren forligspartiernes politiske pres under lokalplansarbejdet?

3. Mener borgmesteren, at det er i overensstemmelse med byrådets forretningsorden, samarbejdsaftale og [adresse], at kun dele af byrådet informeres om hvad der er det faktuelle, juridiske og tekniske grundlag for den videre debat om lokalplan for havneudvidelsen?

4. Ønsker borgmesteren fortsat en havneudvidelse og ny lokalplan udarbejdet?

5. Vil borgmesteren overveje Radikale Venstre, Enhedslisten, Danmarksdemokraterne, Ron Danielsen Verner Friis fælles ændringsforslag til lokalplanen om effektivisering af eksisterende havn?

Janne Lind, Formand for Teknisk Udvalg, Enhedslisten

Andreas Frederiksen, Medlem af Teknisk Udvalg, Danmarksdemokraterne

Zacharias Lind, Catrine Eriksen, UFP

John Berg, Magistratsmedlem, UFP.